Voëlklip-slagoffers was van GautengArgieffoto van die Voëlklipkrans. (Foto: Malcolm Pojie/SA Polisie) Die twee bejaarde vroue wat die naweek in hul motor by die berugte Voëlklipkrans naby Heroldsbaai afgestort het, was albei van die Wes-Rand. Hulle was ten tyde van hul dood by ’n plaaslike gastehuis ingeboek. Sers. Christopher Spies, woordvoerder van die polisie, het Dinsdag aan Maroela Media gesê die vroue, albei 75 jaar oud, was van Krugersdorp. Inligting dui daarop dat die vroue Woensdag by ’n gastehuis in Heroldsbaai ingeboek het. Hul motor het drie dae later by die krans afgestort. Maroela Media het vroeër berig die voorval het Saterdagaand plaasgevind. Die vroue se liggame is Sondag in die vroeë oggendure uit die motorwrak van ŉ wit Mazda gehaal. Twee vuurwapens is ook uit die motorwrak gehaal en vir ballistiese toetse gestuur. Volgens Spies vorm die ballistiese uitslae deel van die polisie se ondersoek. Die polisie in George is in dié stadium in kontak met die vroue se naasbestaandes om hul identiteit na te gaan. Die vroue se identiteit kan dus nie in dié stadium bekend gemaak word nie. ’n Versperring sal binnekort in die lig van die jongste voorval by Voëlklip aangebring word in ’n poging om nóg sterftes by die krans te voorkom. Argieffoto van die Voëlklipkrans. (Foto: ER24) Dit is reeds die vyfde geval sedert Oktober 2019 dat ŉ voertuig oor dié krans stort. Kenneth Field, voorsitter van die Heroldsbaai-belastingbetalersvereniging, sê die voorstel van ’n versperring is deur die Wes-Kaapse departement van vervoer en openbare werke goedgekeur. Dít nadat addisionele waarskuwingstekens verlede jaar langs die betrokke padgedeelte aangebring is in reaksie op vorige voorvalle. Dit blyk egter hoegenaamd nie ’n opsie te wees om die pad permanent te sluit nie. Jandre Bakker, woordvoerder van die departement, sê die pad is nog nooit onveilig verklaar nie en word veilig geag vir motoriste indien hulle versigtig ry en die padtekens gehoorsaam. Die betrokke pad is sedert 1958 ŉ geproklameerde provinsiale pad met die departement as padowerheid. Die verklaarde padreserwe word aan albei kante begrens deur private eiendom. Die pad bied toegang tot gebiede met toerisme- en ontspanningswaarde. Argieffoto van die Voëlklipkrans. (Foto: Malcolm Pojie/SA Polisie) Volgens Bakker het die George-munisipaliteit reeds vergaderings belê, wat deur die plaaslike owerheid, provinsiale amptenare van vervoer en openbare werke van die departement se distrikspadingenieurseenheid en die grondeienaar bygewoon is. Verskillende opsies om die veiligheid op die pad te verbeter – alternatiewelik om dit vir die publiek te sluit – is tydens die vergaderings bespreek. “Die aanwesiges tydens hierdie byeenkomste was teen die sluiting van die pad gekant en is van mening dat die pad toegang bied tot plekke met ontspannings- en toerismewaarde. Volgens Bakker lê die finale besluit om aansoek te doen vir ŉ padsluiting by die grondeienaar. Sou dié wel besluit om vir sodanige sluiting aansoek te doen, sal die departement die toepaslike prosesse volg om só ŉ versoek te verwerk. Hy sê die laaste besoek aan die perseel was die afgelope Vrydag – ŉ dag voor die jongste voorval. Die doel van die besoek was om vas te stel wat nog aan die betrokke pad gedoen kan word om dit te beveilig, sou die grondeienaar besluit om nié aansoek te doen vir ŉ padsluiting nie. Dit kan ook dien as tussentydse maatreëls totdat die pad gesluit is, sou die eienaar wel besluit om voort te gaan met so ŉ versoek.